
סדר היום: סעיפים 90-91 להצעת חוק המדיניות הכלכלית לשנת הכספים 2004 (תיקוני חקיקה), התשס"ד-2003 - תיקון חוק המים



נכחו:

חברי הוועדה:

שלום שמחון - היו"ר
דוד טל
אליעזר כהן
מלי פולישוק-בלוך

מוזמנים:

אמיר לוי			סגן הממונה על התקציבים, משרד האוצר
סיוון הכטר			אגף התקציבים, משרד האוצר
ארז ימיני			יועץ משפטי, המשרד לתשתיות לאומיות
נוגה רבינוביץ		משרד המשפטים
עמוס אפשטיין		מנכ"ל חברת מקורות
שמעון טל			נציב המים

יועצת משפטית:		אתי  בנדלר

מנהלת הוועדה:		לאה ורון

קצרנית:		יפה קרינצה


סעיפים 90-91 להצעת חוק המדיניות הכלכלית לשנת הכספים 2004 (תיקוני חקיקה), התשס"ד-2003 - תיקון חוק המים


היו"ר שלום שמחון:

	בוקר טוב. אני פותח את הישיבה בנושא סעיפים 90-91 להצעת חוק המדיניות הכלכלית לשנת הכספים 2004 (תיקוני חקיקה), התשס"ד-2003 - תיקון חוק המים. אני רוצה להזכיר שאנחנו טרום דיון בבקשת הרוויזיה של חברת הכנסת מלי פולישוק-בלוך. אני רוצה להתנצל בפני כל מי שהגיע לכאן היום. אני ממש מתנצל בפניכם, זה לא מתאים. אני מבקש סליחה על זה שהגעתם. אנחנו נעתרנו לבקשה משותפת של שר התשתיות ושר האוצר, לקיים ישיבה מיוחדת ביום שני בבוקר בנושא בקשת הרוויזיה של חברת הכנסת מלי פולישוק-בלוך, מתוך כוונה שעד אז יהיה הסכם בין האוצר ובין מקורות.

	על כל פנים, אני רוצה להזכיר לאנשי האוצר שבכל רגע נתון, חברת הכנסת מלי פולישוק-בלוך יכולה למשוך את בקשת הרוויזיה, ואז בכל מקרה אנחנו ביום שני נעלה את הצעת הפיצול, אלא אם כן תהיה תוצאה אחרת, והממשלה תבקש משהו אחר לגמרי ויהיה הסכם. הישיבה תתקיים ביום שני, ב-9:00 בבוקר.

אתי בנדלר:

	אני רוצה לומר משהו שלא חשבתי עליו קודם. אני לא יודעת מתי החוק יונח. אם חוק המדיניות הכלכלית יונח ביום ראשון או ביום שני, לפני הדיון הוועדה, הלכו הסעיפים. אני לא יכולה לכלול מצד אחד, כי הוועדה לא סיימה את דיוניה, ואז גם אין טעם לבקש פיצול. אני לא יכולה לפצל חוק שכבר הונח.

אמיר לוי:

	אבל אין בעיה להגיש את זה. מכסימום יהיו שתי הצעות חוק, אחת חוק ההסדרים, ואחת חוק המים.

מלי פולישוק-בלוך:

	 אנחנו לא ניקח את הצ'אנס הזה.

אתי בנדלר:

	אני צריכה לקבל את רשות המליאה. זה לא מסתדר שתי הצעות. על סמך איזו הצעה - - -? אני לא יכולה.

אליעזר כהן:

	באים לפה אנשים מכל הארץ. זה סקנדל.

מלי פולישוק-בלוך:

	
	יש לי הצעה אחרת. אפשר לקיים ביום ראשון את הישיבה בתל-אביב.

אליעזר כהן:

	אפשר לקיים בעוד חצי שעה את הישיבה. למה לא?


מלי פולישוק-בלוך:
	
	האוצר ביקש לדחות.

אתי בנדלר:

	אם הונחה הצעת חוק המדיניות הכלכלית, אין משמעות לפיצול יותר. זה מת.

מלי פולישוק-בלוך:

		ביום ראשון אין מליאה, אמרו לי.

דוד טל:

	סגרנו יום שני ב-9:00.

אליעזר כהן:	

	אני רק מוחה בשם האורחים. אנחנו משגעים אותם.

היו"ר שלום שמחון:

	התנצלתי, מה אני יכול לעשות.

אתי בנדלר:

	אמיר, אתה תהיה אחראי לזה שהחוק לא יונח במליאה לפני שנספיק להעלות בקשת פיצול, אם יהיה בזה צורך, והמליאה תאשר את זה. כי אחרת משמעות העניין - - -

היו"ר שלום שמחון:

	אני אגיד מה משמעות העניין, היא מאוד פשוטה. החוק הזה לא יונח לפני יום שני ב-9:00. אם יש הסכם, אז ממילא זה לא רלוונטי. אם אין הסכם, אז יש פה אחת משתי חלופות. חלופה אחת שנצביע על הרוויזיה, וחלופה אחרת - אני לא נכנס לשיקולים של חברת הכנסת פולישוק-בלוך - שהיא מושכת את זה ויש פיצול. אז לפני שמתחילים את הדיון - - -

אתי בנדלר:

	סליחה אדוני היו"ר, לא לפני שמתחילים את הדיון, אלא לפני שמניחים על שולחן הכנסת את הצעת חוק המדיניות הכלכלית אני צריכה להביא את החלטת הפיצול למליאה.

היו"ר שלום שמחון:

	ב-9:10 תהיה החלטה.

אמיר לוי:

	הוועדה החליטה להעלות את סעיף 1 עם ההסתייגות של חבר הכנסת טל, ויש את ההסתייגות של שר האוצר ושר התשתיות - - - 

אתי בנדלר:

	בנוסח שהציע חבר הכנסת טל.

אמיר לוי:

	סליחה, הנוסח של חבר הכנסת טל עם הסתייגות שר האוצר. אם חברת הכנסת פולישוק מושכת, אז זה הנוסח שעולה. רק סעיף חובת ההולכה, והסעיף השני נשאר לדיון בוועדה. 

מלי פולישוק-בלוך:

	 כל הכוונה היא לתת צ'אנס למשא ומתן, כי אנחנו רוצים להגיע להסדר. זו הסיבה היחידה שהסכמתי לחכות עוד קצת. יכול להיות שצריכים לחכות רק עד יום ראשון ולא עד יום שני. אני לא הייתי מחכה עד יום שני. אני לא רוצה את החוק הזה כמו שהוא, ואני לא רוצה להיות במצב שבגלל עניינים ביורוקרטיים בסוף יהיו שתי אלטרנטיבות.

היו"ר שלום שמחון:

	אז את תודיעי לי ביום שני.

מלי פולישוק-בלוך:

	לא, ביום ראשון. אני חושבת שביום ראשון צריך להחליט. אני לא חושבת על הערב, אני חושבת שיום ראשון בצהרים זה מספיק זמן.

היו"ר שלום שמחון:

	לחברי כנסת אין את הפריבילגיה הזאת. בממשלה עושים - - -

מלי פולישוק-בלוך:

	מותר לי להסיר את הבקשה שלי מתי שאני רוצה, גם במוצאי שבת אם אחליט בשבת בשיחה עם בורא עולם.

היו"ר שלום שמחון:

	מר לוי, אני שמח שאתה מבין עכשיו מה שאני הבנתי לפניך. שהחצי הראשון עולה והחצי השני נשאר לחודש הבא. אם היית מבין את זה קודם, יכול להיות שבכלל לא היינו מגיעים לשלב הזה.

אמיר לוי:

	ננסה להגיע להסכמה עם מקורות. בהנחה שנגיע להסכמה, אז בשביל להיות הגון אתם, אני גם לא רוצה שהחצי הראשון יעלה. אם נגיע להסכמה, אז שחובת ההולכה תהיה בהסכם.

היו"ר שלום שמחון:

	אז למה שלא נשאיר את החוק כולו כמו שהוא.

אמיר לוי:

	נראה לי שמצאתם פתרון טוב. דיון ביום שני, אנחנו נהיה בקשר ביום ראשון עם שניכם ונעדכן אתכם בדיוק איפה הדברים עומדים.

אתי בנדלר:

	אם חברת הכנסת מלי פולישוק מחליטה למשוך את בקשתה לדיון מחדש, עומדת בעינה החלטת הוועדה לפצל. אני צריכה לעשות אז שני דברים. אל"ף, לקבל אישור במליאה לפיצול הזה.

אמיר לוי:

	בין שני הסעיפים.

אתי בנדלר:

	כן. דבר שני, את החלק שהוועדה כן אשרה, שזה סעיף 90 פסקה 1, בשינויים שהוסכם עליהם עם ההסתייגויות, להספיק לכלול בחוק המדיניות הכלכלית שיונח על ידי ועדת הכספים.

אמיר לוי:

	זה סעיפון.

אתי בנדלר:

	אין לי בעיה, זה רק משנה את המספור של כל הסעיפים של חוק המדיניות הכלכלית. אתה יודע מה זה גורם?

אמיר לוי:

	אי אפשר לשמור את המקום?

אתי בנדלר:

	אי אפשר. זה יכול לעכב בשעות את הנחת החוק.

מלי פולישוק-בלוך:

	מכסימום ביום ראשון בצהרים. כמו שוועדת הכספים מתכנסת בתל-אביב, אז אם יהיה צורך גם אנחנו נתכנס בתל-אביב. אני עולה למליאה.

אמיר לוי:

	מכסימום נעשה מה שהיו"ר הציע. שיעלה הסעיף הראשון, ואנחנו נדאג שהוא ייפול. נגיד לקואליציה להצביע נגד.

אתי בנדלר:

	אז אני מכינה בקשת פיצול בכל מקרה? הסעיף הזה תופס מקום בחוק המדיניות הכלכלית, סעיף מספר 90. זה עניין טכני, אידיוטי, שיעכב את הנחת הצעת החוק.

היו"ר שלום שמחון:

	כדי לא לעכב את הסעיף, שאם תרצה תפיל אותו אחר כך המליאה - אם יהיה הסכם - שהיא כבר תעביר את הסעיף הזה שאושר בוועדה לתוך החוק.

אתי בנדלר:

	שהוא יהיה כלול בכל מקרה בחוק ההסדרים, סעיף 91.

אמיר לוי:

	סעיף בניסוחו של חבר הכנסת טל, עם הסתייגויות שר התשתיות. זה בסדר?

ארז ימיני:

	כן.

אתי בנדלר:

	או שתסכימו כבר שנעשה דיון מחדש היום אחר הצהרים או מחר, וכל הסעיף יפוצל.

היו"ר שלום שמחון:

	זה אחד. שתיים, אם אתה גומר מחר הסכם, מר לוי, אתה מודיע לנו. אם אתה לא מגיע להסכם אתה גם מודיע לנו. אם חברת הכנסת פולישוק מושכת את הבקשה שלה, ביום שני תהיה פגישה.

לאה ורון:

	אם היא מושכת את הבקשה שלה לדיון מחדש, אז אין על שולחן הוועדה בקשה לדיון מחדש. מישהו אחר צריך להגיש בקשה לדיון מחדש, כדי לפצל גם את הסעיף השני.

אתי בנדלר:

	מה זה הסעיף השני, אין בקשה לפיצול מחדש. זה כבר יהיה בחוק המדיניות הכלכלית, אבוד. לא אוכל לפצל אותו.

היו"ר שלום שמחון:

	הכי נכון זה לפצל עכשיו ולהעמיד את זה לדיון בתחילת החודש הבא. זה מעמיד את זה בדיוק באותו מצב.

אתי בנדלר:

	אז הוא גם פותח לך את הכל מחדש, גם את העניין של "לצרכניו".

אמיר לוי:

	את מחר נקדיש רק למקורות ונשתדל לסיים.

אתי בנדלר:

	מה זה הוא יפוצל? הוא יפוצל רק אם המליאה מחליטה. הבנתי. 91 נכנס בכל מקרה לחוק. אין את סעיף 91 ולא את סעיף 90ב. אם רוצים שהוא יישאר על סדר יומה של הוועדה, צריכה המליאה להחליט על פיצול. היא צריכה להחליט את זה לפני שמניחים את חוק המדיניות הכלכלית. השאלה היא אם החלק השני מת או החלק השני נשאר על שולחן הוועדה.

אמיר לוי:

	בכל מקרה הוא על שולחן הוועדה.

אתי בנדלר:

	לא, אם אין פיצול הוא לא על שולחן הוועדה, הוא מת. אם הניחו כבר את חוק המדיניות הכלכלית אני לא יכולה לפצל יותר. 

לאה ורון:

	מר לוי, למה אתה צריך להיות זה שמושך את כל האש ביחס לתוכנית הכלכלית. זו הבקשה שלך, והיא תעכב את כל התוכנית הכלכלית. זה מה שאנחנו רוצים לעשות?

אמיר לוי:

	חברת הכנסת פולישוק-בלוך צריכה להודיע ביום ראשון שהיא מושכת, ואז זה פותר את העניין.

היו"ר שלום שמחון:

	תודה רבה , הישיבה נעולה.


הישיבה ננעלה בשעה 11:25











	






